1. Il-pajjiż qiegħed ma' kull ġurnata jħoss li l-livell ta' dak li fil-politika nsejħu "arroganza" qiegħed jiżdied. Sfortunatament għad hawn wisq persuni li jaħsbu li l-poter, biex tkun denju tiegħu trid teżerċitah bis-saħħa. Trid tużah kontra l-liġi u kontra r-rieda ta' ħaddieħor. Għad hawn min għadu ma fehemx li l-poter demokratiku m'għandu xejn minn dak dittatorjali. Li anzi, l-ispirtu u l-bidliet fundamentali li jiġu ma' kull demokrazija huma proprju li l-poter jiġi amministrat f'isem ħaddieħor. Jiġi amministrat mhux biex wieħed jivvantaġġja ftit kontra ħafna, imma sabiex kull persuna, hi min hi, għandha liem opinjoni politika għandha, tibbenefika. 2. Dan il-Gvern għandu ħafna elementi prinċipali fi ħdanu li m'għarfux li l-poter huwa demokratiku. F'din il-ġimgħa stajna naraw b'mod iktar qawwi kemm il-poter tela' għal ras diversi ministri, sfortunatament ukoll anke għal dik tal-ewwel fost il-ministri. Id-dikors li qed jingħad telaq sabiex mill-ewwel jibda billi jissagrifika l-bżonn assolut li tingħad il-verità. Fid-dittaturi nafu li l-ewwel valur li jsofri l-iktar huwa proprju dan. Il-mexxejja ta' dawn ir-reġimi jibdew ma jgħidux il-verità u jibdew jivvintaw dak li m'huwiex minnu. Jivvintaw dak li m'huwiex u jibdew wara jesiġu mill-poplu li dak li qed jgħidu jibda jgħidu l-pajjiż kollu. 3. Il-verità bdiet ħierġa barra mit-tieqa fuq żewġ kunsiderazzjonijiet. L-ewwel, billi tingħad il-kontra; it-tieni billi ma tingħadx. Is-soċjetà demokratika, Ewropea u progressiva tagħna tista' tavvanza jekk kemm-il darba jkun hemm il-pedament tal-fatti. Iż-żminijiet taħt l-aħħar ħamsa u għoxrin sena tal-Partit Nazzjonalista biddlu r-regoli. Illum il-politiku m'għandu ebda liċenzja li jigdeb jew li jaħbi l-affarijiet. La darba għandu f'idejh ir-responsabbiltà tal-poter, allura bilfors irid iżomm ruħu magħha. Jekk le, jiftaħ it-triq tat-tmiem tiegħu u tal-avvanzi soċjo-politiċi tal-pajjiż. 4. Ngħid iktar dan għax fil-Parlament tul din il-ġimgħa rajna direttament l-effett tal-maġġoranza tant qawwija li għandu l-Gvern fuq l-Oppożizzjoni u l-verità. Huwa minnu li l-Gvern għandu ħafna voti warajh u għandu maġġoranza kbira ta' siġġijiet, però dan ma jagħti qatt liċenzja sabiex tikber ras in-nies u tikber l-arroganza. Iktar poter jitlob iktar umiltà u trasparenza. Però f'dawn il-ġimgħat qed naraw minflok li l-ministri varji qegħdin jaħirbu mid-domandi sempliċi, imma diretti, tal-Oppożizzjoni. Il-kwantità ta' domandi parlamentari li ma ġewx imwieġba jew imwieġba ħażin kienet verament qawwija u fuq kollox. Il-Gvern qiegħed issa jaħrab u jiċħad il-verità flok jiffaċċja. Jaf li jekk iwieġeb għad-domandi tagħna, allura jaf li jkun qed jammetti li żbalja. 5. Ħadet l-iktar importanza domanda parlamentari li saret l-Erbgħa dwar kuntratti varji li l-Gvern iffirma. L-ewwel, dak mal-provvista tal-gass u l-oħra ma' dik tal-iskema tal-bejgħ taċ-ċittadinanza. Huwa mill-iktar ċar li hemm xi punti, hemm partijiet mill-istess kuntratti li l-Gvern ma jridx jiftaħ għajnejn il-poplu dwarhom. B'aġir politiku mill-iktar arroganti, il-pajjż qiegħed jara li lil dawk li għandhom il-poter f'idejhom qed jaħirbu mill-verità. Qed jaħirbu mill-verità li għada pitgħada il-pajjiż ser isir jaf dak li huma qed jaħbu għax mhux ser jibqa' jkollna l-istess gvern għal dejjem. Però bħalissa, għax ġejja l-elezzjoni Ewropea li għandha ċerta importanza, kull min qiegħed fil-poter irid jaħbi l-verità. 6. Sibt ieħor nivvutaw. Għandna l-opportunità li nibgħatu messaġġ kontra dan l-aġir żbaljat. Għandna d-dritt li nibgħatu l-messaġġ li rridu Gvern li jgħid il-verità: wieħed li ma jkomplix ikun arroganti. Kollox jiddependi minna. Nagħmlu użu tajjeb minn dan il-poter bil-vot tagħna sabiex il-Gvern jifhem li jrid jibdel triqtu.
Poter u arroganza.